
Pakuotės lapelis: informacija pacientui

Sildenafil Ingen Pharma 50 mg plėvele dengtos tabletės
Sildenafil Ingen Pharma 100 mg plėvele dengtos tabletės
sildenafilis


Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją, vaistininką arba slaugytoją.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.

Apie ką rašoma šiame lapelyje?

1. Kas yra Sildenafil Ingen Pharma ir kam jis vartojamas
2. Kas žinotina prieš vartojant Sildenafil Ingen Pharma
3. Kaip vartoti Sildenafil Ingen Pharma
4. Galimas šalutinis poveikis
5. Kaip laikyti Sildenafil Ingen Pharma
6. Pakuotės turinys ir kita informacija


1. Kas yra Sildenafil Ingen Pharma ir kam jis vartojamas

Sildenafil Ingen Pharma sudėtyje yra veikliosios medžiagos sildenafilio, kuris priklauso vaistų, vadinamų penkto tipo fosfodiesterazės (FDE5) inhibitoriais, grupei. Seksualinės stimuliacijos metu vaistas skatina varpos kraujagyslių išsiplėtimą, todėl į varpą priteka daugiau kraujo. Sildenafil Ingen Pharma skatina varpos erekciją tik tokiu atveju, jeigu yra lytinė stimuliacija.

Sildenafil Ingen Pharma gydomi suaugusieji vyrai, kuriems yra sutrikusi erekcija, kartais dar vadinama impotencija. Tai tokia būklė, kai vyro varpa nesustandėja arba standi neišlieka tiek laiko, kiek reikia lytiniam aktui atlikti.


2. Kas žinotina prieš vartojant Sildenafil Ingen Pharma 

Sildenafil Ingen Pharma vartoti draudžiama
· Jeigu yra alergija sildenafiliui arba bet kuriai pagalbinei šio vaisto medžiagai (jos išvardytos 6 skyriuje).
· Jeigu vartojate vaistų, kurie vadinami nitratais, nes vartojant šių vaistų kartu su Sildenafil Ingen Pharma gali pavojingai nukristi kraujospūdis. Pasakykite gydytojui, jeigu vartojate šių vaistų, kuriais dažnai malšinama krūtinės angina (arba krūtinės skausmas). Jei abejojate, kreipkitės į gydytoją arba vaistininką.
· Jeigu vartojate bet kurių vaistų, kurie vadinami azoto oksido donorais, pavyzdžiui, amilo nitrito (,,poperio“), nes vartojant šių vaistų kartu, gali pavojingai nukristi kraujospūdis.
· Jeigu vartojate riociguato. Šiuo vaistu yra gydoma plautinė arterinė hipertenzija (t. y. kraujospūdžio plaučiuose padidėjimas) ir lėtinė tromboembolinė plautinė hipertenzija (t. y. kraujo krešulių sukeltas kraujospūdžio plaučiuose padidėjimas). Įrodyta, kad FDE5 inhibitoriai (pavyzdžiui, Sildenafil Ingen Pharma) padidina šio vaisto hipotenzinį poveikį. Jeigu vartojate riociguatą arba abejojate dėl to, pasakykite savo gydytojui.
· Jeigu Jums nepatariamas lytinis aktyvumas (pavyzdžiui, sergant sunkiomis širdies ligomis, įskaitant krūtinės anginą ir sunkų širdies nepakankamumą).
· Jeigu sergate sunkia širdies ar kepenų liga.
· Jeigu neseniai ištiko smegenų insultas ar širdies priepuolis arba jeigu yra mažas kraujospūdis.
· Jeigu sergate tam tikra paveldima akių liga (pigmentiniu retinitu).
· Jeigu anksčiau buvote netekęs regėjimo dėl ne arterito sukeltos priekinės išeminės regos nervo neuropatijos.

Įspėjimai ir atsargumo priemonės
Pasitarkite su gydytoju, vaistininku arba slaugytoja, prieš pradėdami vartoti Sildenafil Ingen Pharma:
· jeigu sergate pjautuvo pavidalo ląstelių mažakraujyste (sergant šia liga, atsiranda pakitusios formos eritrocitų), leukemija (kraujo ląstelių vėžiu), daugine mieloma (kaulų čiulpų vėžiu);
· jeigu yra varpos deformacija arba sergate Peironi (Peyronie) liga;
· jeigu sergate širdies liga. Gydytojas turi labai atidžiai patikrinti, ar Jūsų širdis išlaikys papildomą krūvį, kuris atsiranda lytinių santykių metu;
· jeigu sergate skrandžio opa arba yra kraujavimo sutrikimas (pvz., hemofilija);
· jeigu staiga susilpnėja arba išnyksta regėjimas, nutraukite Sildenafil Ingen Pharma vartojimą ir nedelsdami kreipkitės į gydytoją.

Kartu su kitais geriamaisiais vaistais ir lokaliai naudojamomis priemonėmis nuo erekcijos sutrikimo Sildenafil Ingen Pharma vartoti negalima.

Sildenafil Ingen Pharma negalima vartoti kartu su plautinei arterinei hipertenzijai (PAH) gydyti skirtomis priemonėmis, kurių sudėtyje yra sildenafilio arba kitų FDE5 inhibitorių.

Jei erekcijos sutrikimo nėra, Sildenafil Ingen Pharma vartoti negalima. 

Moterims Sildenafil Ingen Pharma vartoti negalima.

Specialus nurodymas pacientams, sergantiems inkstų ar kepenų liga
Pasakykite gydytojui, jeigu sergate kepenų ar inkstų liga. Jis nustatys, ar Jums reikia vartoti mažesnę dozę.

Vaikams ir paaugliams
Jaunesniems kaip 18 metų asmenims Sildenafil Ingen Pharma vartoti negalima.

Kiti vaistai ir Sildenafil Ingen Pharma
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Sildenafil Ingen Pharma  gali sąveikauti su kai kuriais vaistais, ypač tais, kurie vartojami nuo krūtinės skausmo. Ištikus priepuoliui, pasakykite savo gydytojui, vaistininkui ar slaugytojai, kad vartojote Sildenafil Ingen Pharma ir kada išgėrėte vaisto. Kartu su kitais vaistais Sildenafil Ingen Pharma vartoti negalima, nebent tik gydytojo leidimu.

Sildenafil Ingen Pharma vartoti negalima, jeigu vartojate vaistų, vadinamų nitratais, nes vartojant šiuos vaistus kartu gali pavojingai nukristi kraujospūdis. Jeigu vartojate bet kurių vaistų, kurie dažnai vartojami krūtinės anginos (krūtinės skausmo) priepuoliams šalinti, būtinai pasakykite gydytojui, vaistininkui arba slaugytojai.

Sildenafil Ingen Pharma vartoti negalima, jeigu vartojate vaistų, vadinamų azoto oksido donorais, pavyzdžiui, amilo nitritą (,,poperį“), nes vartojant šių vaistų kartu, gali pavojingai nukristi kraujospūdis.

Pasakykite savo gydytojui ar vaistininkui, jeigu jau vartojate riociguato.

Jei vartojate vaistų, vadinamų proteazės inhibitoriais, pavyzdžiui, ŽIV infekcijos gydymui, gydytojas gali iš pradžių skirti vartoti mažesnę (25 mg) sildenafilio dozę. Kadangi mažesnės nei 50 mg Sildenafil Ingen Pharma dozės vartoti neįmanoma, Jums bus paskirtas kitas rinkoje esantis vaistas, kurio sudėtyje yra 25 mg sildenafilio.

Kai kuriems pacientams, vartojantiems alfaadrenoreceptorių blokatorių nuo padidėjusio kraujospūdžio arba prostatos išvešėjimo, gali svaigti galva arba atsirasti nesunkus galvos svaigulys, kuris pasireiškia dėl kraujospūdžio sumažėjimo per greitai atsisėdant arba atsistojant. Kai kurie pacientai, kuriems pasireiškė šių simptomų, Sildenafil Ingen Pharma vartojo kartu su alfaadrenoreceptorių blokatoriais. Išgėrus Sildenafil Ingen Pharma, jie dažniausiai pasireiškia per 4 valandas. Kad sumažėtų šių simptomų atsiradimo tikimybė, turite reguliariai vartoti alfaadrenoreceptorių blokatorių paros dozę prieš pradedant gerti Sildenafil Ingen Pharma. Gydytojas gali iš pradžių skirti mažesnę (25 mg) sildenafilio dozę. Kadangi mažesnės nei 50 mg Sildenafil Ingen Pharma dozės vartoti neįmanoma, Jums bus paskirtas kitas rinkoje esantis vaistas, kurio sudėtyje yra 25 mg sildenafilio.

Pasakykite gydytojui arba vaistininkui, jeigu vartojate vaistų, kurių sudėtyje yra sakubitrilio / valsartano, vartojamų širdies nepakankamumui gydyti.

Sildenafil Ingen Pharma vartojimas su maistu, gėrimais ir alkoholiu
Sildenafil Ingen Pharma galima gerti valgio metu ir nevalgius. Vis dėlto, jeigu Sildenafil Ingen Pharma gersite valgydami sotų maistą, poveikis gali pasireikšti šiek tiek vėliau.

Alkoholio vartojimas gali laikinai sutrikdyti gebėjimą patirti erekciją. Kad vaisto poveikis būtų kuo geriausias, rekomenduojama prieš vartojant Sildenafil Ingen Pharma negerti pernelyg daug alkoholio.

Nėštumas, žindymo laikotarpis ir vaisingumas
Moterims vartoti Sildenafil Ingen Pharma negalima.

Vairavimas ir mechanizmų valdymas
Sildenafil Ingen Pharma gali sukelti galvos svaigimą ir veikti regą. Prieš vairuodami ir valdydami mechanizmus pasitikrinkite, ar Sildenafil Ingen Pharma tokio poveikio nesukėlė.

Sildenafil Ingen Pharma sudėtyje yra natrio
Šio vaisto kiekvienoje plėvele dengtoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3. Kaip vartoti Sildenafil Ingen Pharma

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką. Rekomenduojama pradinė dozė yra 50 mg.

Dažniau negu vieną kartą per parą Sildenafil Ingen Pharma gerti negalima.

Sildenafil Ingen Pharma reikia išgerti likus maždaug vienai valandai iki numatomų lytinių santykių. Plėvele dengtą tabletę reikia nuryti nesukramtytą užsigeriant stikline vandens.

Jeigu jaučiate, kad Sildenafil Ingen Pharma veikia per stipriai arba per silpnai, kreipkitės į gydytoją arba vaistininką.

Sildenafil Ingen Pharma gali padėti sukelti erekciją tik esant seksualinei stimuliacijai. Poveikio pradžia kiekvienam pacientui yra skirtinga, tačiau paprastai jis pasireiškia praėjus 0,5‑1 valandai po vaisto pavartojimo. Jeigu Sildenafil Ingen Pharma  geriamas valgant sotų maistą, poveikis gali pasireikšti šiek tiek vėliau.

Jei išgėrus Sildenafil Ingen Pharma erekcijos sukelti nepavyksta arba jei erekcija neišsilaiko tiek laiko, kiek reikia lytiniam aktui atlikti, kreipkitės į gydytoją.

Ką daryti pavartojus per didelę Sildenafil Ingen Pharma dozę?
Pavartojus per didelę Sildenafil Ingen Pharma dozę, gali dažniau pasireikšti ir pasunkėti šalutinis poveikis. Geriant didesnę kaip 100 mg dozę, vaisto veiksmingumas nepadidėja.

Daugiau tablečių, nei skyrė gydytojas, gerti negalima.

Jeigu išgėrėte per daug tablečių, reikia kreiptis į gydytoją.

Jeigu kiltų daugiau klausimų dėl šio vaisto vartojimo, kreipkitės į gydytoją, vaistininką arba slaugytoją.


4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. Su Sildenafil Ingen Pharma vartojimu susijęs šalutinis poveikis dažniausiai būna lengvas ar vidutinio sunkumo ir trumpalaikis.

Jeigu pasireiškė bet kuris toliau nurodytas sunkus šalutinis poveikis, nutraukite Sildenafil Ingen Pharma vartojimą ir nedelsdami kreipkitės į gydytoją.

· Alerginė reakcija – tai pasireiškia nedažnai (gali pasireikšti ne daugiau kaip 1 iš 100 žmonių). Simptomai yra staigus švokštimas, pasunkėjęs kvėpavimas ar galvos svaigimas, akių vokų, veido, lūpų ar gerklės patinimas.

· Krūtinės skausmai – tai pasireiškia nedažnai.
Jeigu tai pasireiškia lytinio akto metu arba po jo
· atsisėskite pusiau gulomis ir pabandykite atsipalaiduoti;
· krūtinės skausmo malšinti nitratais negalima.

· Ilgalaikė ir kartais skausminga erekcija – tai pasireiškia retai (gali pasireikšti ne daugiau kaip 1 iš 1000 žmonių)
Jeigu erekcija trunka ilgiau kaip 4 valandas, turite nedelsdami kreiptis į gydytoją.

· Staiga susilpnėjęs regėjimas arba apakimas –tai pasireiškia retai

-	Sunkios odos reakcijos – tai pasireiškia retai
Simptomai yra stiprus odos lupimasis ir patinimas, burnos, lytinių organų ir odos aplink akis išopėjimas, karščiavimas.

· Traukuliai arba priepuoliai – tai pasireiškia retai.

Kitas šalutinis poveikis

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų): galvos skausmas.

Dažni šalutinio poveikio reiškiniai (gali pasireikšti rečiau kaip 1 iš 10 asmenų): pykinimas, veido paraudimas, karščio pylimas (taip pat pasireiškia staigus karščio pojūtis viršutinėje kūno dalyje), nevirškinimas, matomo vaizdo spalvoto atspalvio atsiradimas,  miglotas matymas, regėjimo sutrikimai, nosies užgulimas ir galvos svaigimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų): vėmimas, odos išbėrimas, akių dirginimas, kraujosruvos akyse/raudonos akys, akių skausmas, matomi šviesos žybsniai, regėjimo ryškumas, jautrumas šviesai, ašarojančios akys, sustiprėjęs širdies plakimas, dažnas širdies plakimas, kraujospūdžio padidėjimas, kraujospūdžio sumažėjimas, raumenų skausmas, didelis mieguistumas, prisilietimo jutimo susilpnėjimas, galvos sukimasis, skambėjimas ausyse, burnos džiūvimas, užgulti nosies ančiai, nosies gleivinės uždegimas (taip pat pasireiškia sloga, čiaudulys ir nosies užgulimas), skausmas viršutinėje pilvo dalyje, skrandžio-stemplės refliukso liga (taip pat pasireiškia rėmuo), kraujas šlapime, rankų ar kojų skausmas, kraujavimas iš nosies, karščio pojūtis ir nuovargis.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų): apalpimas, insultas, miokardo infarktas, nereguliarus širdies plakimas, trumpalaikis kurios nors smegenų dalies kraujotakos sutrikimas, gerklės veržimo pojūtis, burnos tirpimas, kraujavimas akių dugne, dvejinimasis akyse, regos aštrumo sumažėjimas, nenormalūs jutimai akyse, akių ar akių vokų patinimas, matomos smulkios dalelės ar dėmelės, matomi vaivorykštiniai ratai aplink šviesą, akių vyzdžių išsiplėtimas, akių odenos spalvos pakitimai, kraujavimas iš varpos, kraujas spermoje, nosies džiūvimas, tinimas nosies viduje, dirglumas ir staigus prikurtimas.

Vaistui esant rinkoje, retai pasireiškė nestabili krūtinės angina (širdies būklė) ir staigi mirtis. Reikia pažymėti, kad daugumai, bet ne visiems vyrams, kuriems pasireiškė šis šalutinis poveikis, buvo širdies sutrikimų prieš pradedant vartoti šį vaistą. Ar minėti sutrikimai yra tiesiogiai susiję su Sildenafil Ingen Pharma poveikiu, nustatyti neįmanoma.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5. Kaip laikyti Sildenafil Ingen Pharma

Šį vaistą laikykite vaikams nepastebimoje ir nepasiekiamoje vietoje. 

Šiam vaistui specialių laikymo sąlygų nereikia.
Ant kartono dėžutės ir lizdinės plokštelės po „Tinka iki/EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6. Pakuotės turinys ir kita informacija 

Sildenafil Ingen Pharma sudėtis

· Veiklioji medžiaga yra sildenafilis. Kiekvienoje Sildenafil Ingen Pharma 50 mg plėvele dengtoje tabletėje yra sildenafilio citrato, atitinkančio 50 mg sildenafilio. Kiekvienoje Sildenafil Ingen Pharma 100 mg plėvele dengtoje tabletėje yra sildenafilio citrato, atitinkančio 100 mg sildenafilio. 
· Pagalbinės medžiagos yra kalcio-vandenilio fosfatas dihidratas, mikrokristalinė celiuliozė, magnio stearatas, koloidinis bevandenis silicio dioksidas, kroskarmeliozės natrio druska, hipromeliozė, titano dioksidas (E171), makrogolis 6000, talkas ir indigokarminas (E132).

Sildenafil Ingen Pharma išvaizda ir kiekis pakuotė

Sildenafil Ingen Pharma 50 mg plėvele dengtos tabletės yra žydros, pailgos formos, 12,9 mm ilgio ir 7,7 mm pločio, paženklintos užrašu „50“.
Sildenafil Ingen Pharma 100 mg plėvele dengtos tabletės yra žydros, pailgos formos, 17,4 mm ilgio ir 8,8 mm pločio, paženklintos užrašu „100“.

Sildenafil Ingen Pharma plėvele dengtos tabletės tiekiamos lizdinėse plokštelėse po 1 (tik 50 mg), 4, 8 arba 12 tablečių.

Gali būti tiekiamos ne visų dydžių pakuotės.

Registruotojas ir gamintojas

Registruotojas
SIA Ingen Pharma
Kārļa Ulmaņa gatve 119, Mārupe 
LV-2167, Rīga
Latvija

Gamintojai
Laboratorios LICONSA S.A.
Av. Miralcampo 7
Pol. Ind. Miralcampo
19200 Azuqueca de Henares, Guadalajara
Ispanija

arba

LABORATORIOS NORMON, S.A.
Ronda de Valdecarrizo, 6
28760 Tres Cantos – Madrid
Ispanija

Šis pakuotės lapelis paskutinį kartą peržiūrėtas 2023-01-05.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

